
I. 
Charakteristika

1. Podľa použitia základnej suroviny na výrobu elektrickej energie sa elektrárne členia na tepelné a vodné. Podľa spaľovaného paliva sa členia teplárne na tuhé palivo (uhlie), kvapalné palivo (mazut, ťažké vykurovacie oleje) a plynné palivo (zemný plyn). Osobitné teplárne používajú na ohrev vody jadrovú energiu. Pri tomto procese dochádza k ohrevu vody, ktorá sa mení na prehriatu paru a turbína premieňa tlakovú energiu na elektrickú. Ďalej poznáme vodné elektrárne, kde kinetická energia spôsobená výškovým rozdielom hladiny vody poháňa turbíny, ktoré vyrábajú elektrickú energiu. Na pohon generátorov sa v niektorých krajinách (pri mori) používa energia vetra (prúdenie prízemného vzduchu); výroba elektrickej energie v atómových elektrárňach a zdolávanie požiarov v nich sú ustanovené v inom metodickom liste.
2.  Teplárne tvoria samostatnú časť elektrárne. V kotle sa spaľuje tuhé (jadrové), kvapalné palivo alebo plynné palivo, ktorým sa ohrieva voda a vyrába prehriata para na pohon generátora. Generátor je umiestnený v osobitnej miestnosti, ktorý je oddelený od kotla.

II. 

 Úlohy a postup činnosti
Veliteľ zásahu na mieste udalosti rozhodne 

a) o vykonaní prieskumu a o predbežnom nasadení síl a prostriedkov (po konzultácii s pracovníkmi elektrárne),

b) o privolaní posilových hasičských jednotiek, zložiek integrovaného záchranného systému (záchranná zdravotná služba, polícia a podobne) a ďalších služieb, ak z vyhodnotenia prieskumu táto potreba vyplynie,

c) o bezpečnostných opatreniach vrátane osobných ochranných pracovných prostriedkov pre zasahujúcich príslušníkov, a  to v úzkej súčinnosti so zamestnancami elektrárne,

d) o druhu najvhodnejšej hasiacej látky, počte a o druhoch prúdov a smeroch ich nasadenia, typoch prúdnic a o spôsobe zamedzenia šírenia požiaru (mlyny na uhlie, dopravné pásy alebo nádrže na ťažké vykurovacie oleje),

e) o štruktúre rádiovej siete na mieste udalosti a o zabezpečení nepretržitého spojenia s operačným strediskom; priebežne informuje o situácii na mieste udalosti.

f) o zriadení riadiaceho štábu, ak to situácia na požiarisku vyžaduje.

Činnosť zasahujúcich príslušníkov na mieste udalosti:

a) obsluhujú hasičskú techniku a zabezpečujú dodávku hasiacich látok na požiarisko,

b) vykonávajú lokalizáciu a likvidáciu požiaru, pričom prísne dodržiavajú taktické pokyny veliteľa zásahu,

c) oboznamujú príslušného veliteľa so situáciou na zverenom úseku požiariska,

d) nevstupujú do objektu bez súhlasu veliteľa zásahu (veliteľa zásahového úseku),

e) používajú určené osobné ochranné pracovné prostriedky a dodržiavajú zásady bezpečnosti a ochrany zdravia pri práci,

f) pri výkone činností v objektoch výrobní postupujú veľmi opatrne a prísne dodržiavajú taktické zásady.

III.
 Očakávané zvláštnosti
1. Hlavné nebezpečenstvo v prípade teplární na tuhé palivo vzniká na skládkach uhlia (samovznietenie), v mlynoch (výbuch usadnutého uhoľného prachu), na dopravníkových pásoch (zadretie ložísk), v kotolni teplárne, kde dochádza k premene skupenstva vody z kvapalného na plynné (nebezpečenstvo zadretia ložísk turbíny)     na turbíne, kde sa rotačným pohybom transformuje tepelná energia na elektrickú (skrat na kefkách v generátoroch), pri hasení pod napätím, v olejovom hospodárstve a v ďalších prevádzkach, ktoré súvisia s výrobou tepla.
2.  Zásahová činnosť vo výrobných zariadeniach v energetickom priemysle                – v elektrárňach  sa môže vykonávať len v úzkej súčinnosti s kompetentnými zamestnancami elektrární a pri dodržaní bezpečnostných opatrení pre danú technológiu.

